b"\n_START_ARTICLE_\nJohan C. Schwarz-Nielsen\n_START_SECTION_\nBistrup Sogn\n_START_PARAGRAPH_\nI 1957 flyttede Schwarz-Nielsen til en nybygget pr\xc3\xa6stebolig p\xc3\xa5 Birkebakken i Bistrup i den sydlige del af Birker\xc3\xb8d Kommune og sogn. Nabogrunden - p\xc3\xa5 hj\xc3\xb8rnet af Bistrupvej og Birkebakken - var afsat til byggeri af en ny kirke, Bistrup Kirke. Da et offentligt byggestop i 1962 bet\xc3\xb8d, at det planlagte byggeri af Bistrup Kirke blev udskudt p\xc3\xa5 ubestemt tid, besluttede Schwarz-Nielsen sig for at samle frivillige (120 i alt) fra sognet og bygge kirken selv; en byggemetode, der ikke havde v\xc3\xa6ret anvendt i Danmark i 800 \xc3\xa5r. Oprindeligt skulle de kun bygge den 'lave' del af kirken (med menighedslokaler m.m.), som blev afsluttet i 1963, og hvor der s\xc3\xa5 blev indrettet et midlertidigt kirkerum, men da de nu var i gang, fortsatte de i yderligere fire \xc3\xa5r med hovedbygningen, der indeholder det egentlige kirkerum og det 21 meter h\xc3\xb8je t\xc3\xa5rn. I 1978-79 blev kirken forsynet med en tilbygning, Gerner-salen._NEWLINE_Efterf\xc3\xb8lgende tog han initiativet til at bygge Henrik Gerners B\xc3\xb8rnehave (1970-73) og Marie Gerners Vuggestue (1979-81). Disse projekter blev lavet som selvejende institutioner og til en stor del fra midler, der var indsamlet i sognet til disse form\xc3\xa5l. I 1982 tog Schwarz-Nielsen, der allerede i en \xc3\xa5rr\xc3\xa6kke have v\xc3\xa6ret feltpr\xc3\xa6st ved Kronens Artilleriregiment i Sj\xc3\xa6lsmark, til Cypern som feltpr\xc3\xa6st for det fredsbevarende danske DANCON FN-kontingent; en naturlig forts\xc3\xa6ttelse af hans tjeneste i Akademisk Skytteforening, O-gruppe 2, under bes\xc3\xa6ttelsen af Danmark 1940-45.\n_START_SECTION_\nVelg\xc3\xb8rende arbejde\n_START_PARAGRAPH_\nI 1957 tog Schwarz-Nielsen sammen med en kreds af menigheden i Bistrup initiativ til dannelsen af Bistrup Kirkekomite, der indsamlede en del af midlerne til bygningen af Bistrup Kirke. I 1967, da kirken stod f\xc3\xa6rdig,  fortsatte man arbejdet under navnet Bistrup Kirkes Arbejdsudvalg, som indsamlede penge til almennyttigt og velg\xc3\xb8rende arbejde i og udenfor sognet; og som stadig g\xc3\xb8r det ved to aktiviteter, DELS den \xc3\xa5rlige sommerfest p\xc3\xa5 Grundlovsdag (d. 5. juni) i pr\xc3\xa6steg\xc3\xa5rdshaven p\xc3\xa5 Birkebakken og DELS genbrugsforretningen B\xc3\xb8jlestangen p\xc3\xa5 Vasevej i Bistrup/Birker\xc3\xb8d. _NEWLINE_Schwarz-Nielsen var aktivt involveret i en r\xc3\xa6kke lokale og landsd\xc3\xa6kkende velg\xc3\xb8rende organisationer. Han var formand for B\xc3\xb8rnehj\xc3\xa6lpsdagen fra 1982 til sin d\xc3\xb8d i 1987. og Guvern\xc3\xb8rr\xc3\xa5dsformand (formand for bestyrelsen i Lions Club) i 1968-1969. Han var endvidere formand for Lions Clubs Katastrofe- og Hj\xc3\xa6lpefond fra 1983 til sin d\xc3\xb8d."